Rajtár, Jozef, poslanec NR SR (2016-06-07):
Ďakujem pekne za slovo. Vážené dámy, vážení páni, vážení hostia, pán predseda vlády hovoril o tom, že kauzy, ktorým som sa venoval ja a moji kolegovia, že boli vymyslené. Zjavne on už tieto prípady všetky vyšetril a rozsúdil ich. Prišiel k záveru, že sa nič nestalo, že všetko bolo vymyslené. Budem teda v prejave sa venovať hlavne tomu, ako „vymyslené“ toto všetko bolo. Pán premiér ďalej hovoril o sto dňoch pre novú vládu, aby vzápätí hovoril o tom, že pán Robert Kaliňák je najdlhšie slúžiacim ministrom vnútra. Pýtam sa teda, načo potrebuje ďalších sto dní k svojej doterajšej histórii? Ale pôjdem teraz už k veci. Všimol som si, keďže už prebehla nejaká rozprava, že viacerí sa divíte, prečo sa chystáme odvolávať ministra vnútra Roberta Kaliňáka. Musím sa priznať, že aj ja sa divím. Divím sa totižto, ako Robert Kaliňák môže takýto post zastávať. Zastáva takýto post minimálne od roku 2010, keď spôsobil najväčší, dovtedy najväčší medzinárodný škandál v dejinách novodobého Slovenska. Bolo to známe cvičenie, kde sa do vakov nič netušiacich ľudí vkladala výbušnina, aby sa policajné psy mohli cvičiť a hľadať ju. Stalo sa vtedy, že jeden cestujúci s takýmto vakom sa dostal až do Írska, kde teda po veľmi rozsiahlej procedúre bola táto výbušnina odstránená a zlikvidovaná tamojšou políciou a bol to tak veľký škandál, že o tom informovala ešte aj vzdialená Al-Džazíra. Po tomto škandále – som rád, že sa smejete – po tomto škandále spravil pán Robert Kaliňák tlačovú besedu, na ktorej obvinil z tejto kauzy psa, ktorý nevypátral danú bombu. Potom ešte boli obvinení piloti lietadla, že sa nevrátili, boli obvinení policajti a ďalšie a ďalšie osoby. Vôbec nebola venovaná pozornosť a Robert Kaliňák sa vôbec nezamýšľal nad tým, že odobrenie takéhoto cvičenia, ktoré ohrozuje životy nič netušiacich ľudí, je nielenže protizákonné, ale v rozpore s elementárnou morálkou. Ale aby som nehovoril svoje úsudky len ja, pozrime sa, čo vtedy na túto obrovskú kauzu povedala pani poslankyňa Lucia Žitňanská. Citujem: „Robert Kaliňák nás presvedčil, že nemá zmysel pre politickú kultúru a nie je schopný riadiť svoj rezort.“ Vtedy pani Žitňanská Roberta Kaliňáka vyzvala, aby sa vzdal svojho postu, respektíve vyzvala premiéra, aby Roberta Kaliňáka odvolal. Vieme, že sa tak nestalo. Naopak, premiér nám dnes oznámil, že vláda, ktorej pani Lucia Žitňanská je členom, vyjadrila podporu ministrovi vnútra Robertovi Kaliňákovi. Veľmi by ma zaujímalo, čím pán Kaliňák medzitým pani Žitňanskú presvedčil o tom, že už svoj rezort kompetentný riadiť je. Bolo to krytím očividných daňových podvodov Ladislava Bašternáka a Mariána Kočnera? Bolo to tvrdeniami, že dávno, dávno pred štyrmi rokmi tu bol svet cashu, svet, kedy sa v kufríkoch bežne po ulici prenášali milióny, milióny v hotovosti hore-dolu a tak sa platili veci? Človeka, ktorý tvrdí, že žiadne kauzy DPH neexistujú a dnes to premiér Robert Fico zopakoval, toto tvrdenie. Kauzy DPH proste neexistujú. Nič také neexistuje. Podľa Roberta Kaliňáka a Roberta Fica. Alebo ju pán Kaliňák presvedčil tou kauzou podvodov s DPH z východu Slovenska v hodnote vyše 75 miliónov, kde bol podľa nahrávok polície a výpovede účastníka tohto činu zaangažovaný, prepytujem, spolu so Strapatým? Alebo kauzou, kde polícia strieľala na auto s nič netušiacimi študentmi a keď následne, samozrejme, prišla sťažnosť na túto akciu, tak táto bola nevyšetrená inšpekciou polície? Obidve zložky, aj polícia aj tá inšpekcia polície, patria pod zodpovednosť Roberta Kaliňáka. Robert Kaliňák vyšetroval svojich vlastných policajtov a samozrejme záver bol, že nič sa dramatického neudialo. Alebo tendrom na elektronické občianske preukazy, ktorý sa udial v roku 2010, ale nedávno Úrad verejného obstarávania tento tender skúmal a našiel pochybenia, napríklad závažné diskriminačné podmienky, ktoré boli v rámci tohto tendra a nariadil korekciu v hodnote vyše 8 miliónov eur. Alebo bola presvedčivá zbabraná reforma ESO, kde sa mal radikálne zredukovať počet úradníkov, ale vieme, že za tie štyri roky počet úradníkov radikálne narástol o vyše 13-tisíc a podľa Svetovej organizácie práce sme druhá najbyrokratickejšia krajina v EÚ po Luxembursku, čo je veľmi malá krajina a sídlia v nej, sídli v nej veľa inštitúcií Európskej únie? Tým, že bola sľubovaná úspora hodnote jeden miliardy v rámci reformy ESO? Táto jedna miliarda však pánom Kaliňákom nebola nikdy preukázaná, ani teda menšie čiastkové úspory a v súčasnosti potrebuje 34 miliónov, aby vedel diagnostikovať reformu, ktorú robil, ktorú mal na starosti a kde údajne ušetril veľa peňazí, tak potrebuje 34 miliónov na to, aby zistil, kde tie peniaze ušetril a čo sa vlastne počas tej reformy, ktorú riadil, stalo. Alebo bolo také presvedčivé zametenie kauzy Gorila pod koberec? Alebo to bola šikovnosť, s akou sa balili peniaze z Hornonitrianskych baní do alobalu? Bývalý spolustraník pani Žitňanskej si myslí niečo iné, a ja citujem: „Kaliňák je symbolom bezočivého klamstva“. Pán Mikloš to povedal. Bude ma teda zaujímať, čo bolo také presvedčivé medzičasom, čo pani Žitňanskú presvedčilo o dôvere a schopnosti Roberta Kaliňáka riadiť svoj rezort, rezort ministra vnútra. Pozrime sa teraz na, stručne na zlyhania polície, ktoré spadajú pod zodpovednosť ministra vnútra Roberta Kaliňáka. Teda všetky tie vymyslené kauzy podľa jeho vlastných slov a slov nedávnych, slov premiéra. Kauza podvodov z DPH, to je tá za vyše 75 miliónov. Budem citovať bývalého vyšetrovateľa tejto kauzy: „Keď vyšlo najavo, že hlavný aktér Milan Chovanec vypovedal aj o politikoch SMER-u, chceli ma obviniť a zavrieť za zneužívanie právomoci verejného činiteľa.“ Čiže akonáhle vyšetrovanie došlo do nejakého štádia, tak sa stalo to, že bol napadnutý vyšetrovateľ a musel sa kauzy, vyšetrovania kauzy vzdať a musel, musel odísť. A poviem ešte jeden citát z rozhovoru s týmto bývalým vyšetrovateľom, na ktorého bol teda robený takýto nátlak. Otázka novinára: „Ako ovplyvnil priebeh vyšetrovania fakt, že sú v ňom aktívni aj českí vyšetrovatelia?“ Odpoveď: „Českí vyšetrovatelia do toho bijú a pýtajú sa, ako sa postaví náš prokurátor k svedkovi, ktorý u nich spolupracuje a podobne. Naši majú hrošiu kožu, ani formálne sa netvária, že to chcú vyšetriť, napriek tomu, že si robia medzinárodnú hanbu.“ O medzinárodnej hanbe som tu už raz hovoril. Poďme na ďalšiu kauzu. Je to tá známa s Five Star, s bytmi z Five Star Residence, kde bol staviteľom, kde bola staviteľom firma Mariána Kočnera, ktorý bol jej 50-percentným majiteľom a o tú Bašternákovú časť tých prevodov. Cez ďalšiu firmu Rent den Bosch bolo sedem bytov prevedených na firmu BEL 202 v hodnote, v údajnej hodnote 12 miliónov eur. Tých 12 miliónov eur, ktoré boli údajne prenášané v kufríkoch hore-dolu po ulici, pretože vtedy dávno pred štyrmi rokmi tu bol divoký svet cashu, asi nie kešu orieškov, ale hotovosti, skrátka svet, kedy sa platili takýmto spôsobom veci. Táto kauza bola vyšetrovaná, pretože to bola vec jasného, veľmi škôlkarského daňového podvodu. Tá firma vznikla 18. 2. 2012 po voľbách, čiže o pár dní si vypýtala nadmerný odpočet, hneď bola registrovaná ako platca DPH, vypýtala si nadmerný odpočet DPH 2 milióny, okamžite ho, samozrejme, dostala, ale bola tam následne kontrola z daňového úradu a začalo sa aj policajné vyšetrovanie v tejto veci. Po pár mesiacoch bolo toto policajné vyšetrovanie zakopnuté pod koberec z absurdných dôvodov a dokonca hlavný podozrivý Ladislav Bašternák nebol v tejto veci, v ktorej bol organizátorom a kde zinkasoval on, jeho firma zinkasovala 2 milióny v nadmerných odpočtoch, tak táto osoba nebola ani len vypočutá v rámci tohto vyšetrovania. Hlavný podozrivý nebol ani len vypočutý. Ani len vypočutý. Táto vyšetrovateľka spravila ďalšie absurdné závery. Pýtala sa, či bola teda vykázaná, odvedená, zaplatená daň na daňový úrad na tej strane predávajúceho bytov za tých 12 miliónov. Odpoveďou bolo, že áno, bola vykázaná. Vyšetrovateľka ďalej nepátrala, či bola naozaj aj zaplatená táto daň a uzavrela to. Uzavrela to. Neskôr sa zistilo, neskôr sa zistilo, že zaplatených bolo iba šesťtisíc, okolo 6 700 eur, aj keď teda následne vyplatil firme BEL 202 daňový úrad spomínané 2 milióny. Vyšetrovateľke tento rozpor nevadil, uzavrela to, nič sa ďalej nepýtala. Neboli podozrivé, respektíve nebola podozrivá ani tá cena tých bytov. Dvanásť miliónov s DPH za sedem bytov, to je 1,7 milióna za jeden byt na Slovensku, 1,7 milióna za byt s rozlohou asi 105 až 120 metrov štvorcových a pýtala sa ale, samozrejme, na túto cenu a odpoveďou bolo: „Tak neviem, asi tam bol nejaký mramor a nejaké obrazy a ďalšie strieborné príbory, alebo zlaté príbory, tak asi preto bola tá cena taká vysoká.“ A s týmto sa vyšetrovateľka uspokojila a už ďalej nepátrala. S takýmito absurdnými závermi a ešte ďalšími, mohol by som tu citovať, bolo toto vyšetrovanie uzavreté a zametené pod koberec. Neskôr, ako vieme, tam bola sťažnosť finančnej správy v roku 2014 na postup polície, ktorý bol naozaj absurdný. Boli tam spísané dôvody na finančnej správe, prečo je to závažný prípad trestného podvodu a treba ho vyšetriť. To bol ten slávny list, ktorý nebol, ktorý bol zaevidovaný v spisovej službe a nikdy nebol odoslaný. Nikdy nebol odoslaný napriek veľmi priezračnému, jasnému vysvetleniu, prečo vyšetrovanie treba obnoviť. Takže kdekoľvek vyskočila táto kauza, bola okamžite zamietnutá, zahrabaná pod čiernu zem, pod čiernu zem. Vždy. Pozrime sa ďalšiu kauzu v súvislosti s Five Star Residence, kauzu, tú časť, kde Marián Kočner previedol sedemnásť bytov, mimochodom päť mesiacov pred tým, ako rovnaké byty boli prevedené, jeden, jeden byt za 1,7 milióna, tak tu bolo 17 bytov prevedených za úhrnnú cenu 1 eura a 16 centov približne z toho bolo DPH, jeden byt bol teda prevedený za 6 centov s DPH. A o päť mesiacov neskôr pri tej Bašternákovej časti jeden byt bol prevedený za 1,7 milióna. Taký istý byt, taký istý typ bytu za 1,7 milióna eur. Ani toto nikomu nebolo, samozrejme, podozrivé. Tieto skutočnosti, že jeden byt raz stojí 6 centov a raz stojí 1,7 milióna. Zrejme tie byty tam dávajú nejakých Piccasov, Rembrandtov, potom tie byty úplne zničia, že majú iba hodnotu 6 centov a takýto proces tam stále, možno nejaký kamienok tam zostal po tom byte. Ale potom sa zase vystaval a zrovna nejaký mramor sa tam dal a Rembrandt a tak ďalej do toho. Nikomu to, samozrejme, nebolo podozrivé. A chcel by som povedať jednu vec. Minister je zodpovedný nielen, ak priamo zasahuje a ovplyvňuje takéto veci, ale aj vtedy, keď systematicky a sériovo organizácia, ktorú má na starosti, zlyháva. Zlyháva a je za to zodpovedný. Ale teraz k tej časti, Marián Kočner, budem citovať z článku: „Polícia tají, za akých okolností v minulosti zastavila vyšetrovanie“. Aj v tej za jedno euro, v tej časti Mariána Kočnera bolo vyšetrovanie, lebo to bolo tak okaté, že niekto vždy iniciuje také vyšetrovanie, tak okaté podvody to boli. „Polícia tají, za akých okolností v minulosti zastavila vyšetrovanie firiem podnikateľa Mariána Kočnera v kauze prevodu bytov v bratislavskom objekte Five Star Residence. Stíhanie vo veci poškodzovania veriteľa bolo začaté v máji 2014, zastavené v októbri 2014. Vo firme Real Studio staviteľmi bol Kočner spoločníkom v roku 2006 až 2012. V roku 2011 spoločnosť predávala byty v dome Five Star Residence, ktorý postavila. Bývalý klient na ňu podal trestné oznámenie, v ktorom tvrdil, že ho obrali o 63-tisíc eur, čiže bolo to vyšetrovanie za poškodzovanie veriteľa.“ Vysvetlím to trochu. Kúpite si alebo teda rezervujete si niekde byt, zaplatíte zálohu v tretinovej hodnote, následne tá firma, od ktorej ste si to kúpili, tento byt spolu s mnohými ďalšími prevedie na inú firmu spolu za jedno euro. Takže ten byt, čo ste si rezervovali, už v tej firme nie je, odišiel preč, nie sú tam ani len peniaze, ani len peniaze za tento byt, pretože za jeden byt bolo zaplatených 6 centov aj s DPH. A tí veritelia, tí ľudia, čo tam dali peniaze, mohli akurát tak žalovať tohto staviteľa Mariána Kočnera. Ale ako vidíme, ako som čítal, aj toto vyšetrovanie bolo flexibilne zametené pod koberec a teda policajt bol neskôr povýšený. Keď sme pri osobe Mariána Kočnera, aby sme dostali obraz toho, aký typ ľudí je krytý, pre aký typ ľudí je sériovo zastavované vyšetrovanie, policajné, keď sa jednoducho začne, tak na ilustráciu poviem jednu vec, bolo to zverejnené, je to verejná informácia. Keď jedna z bánk pôsobiacich na Slovensku prišla o pôžičku vo vzťahu k bytovému domu Glance House – čo je ďalšia veľká kauza v dôsledku machinácií prokurátora Trnku a Mariána Kočnera – podľa výpovede člena predstavenstva banky Kočner sa mal vtedy vyhrážať právnikovi banky okrem iného tým, citujem, že: „mu nechá prejsť guľku hlavou“. Aby sme dostali obraz toho, o akom type ľudí a akých treťotriednych vagabundoch tu rozprávame a akí sú krytí vládou Roberta Fica a Roberta Kaliňáka. Banka podľa právneho zástupcu kauzu nepodceňuje, citát: „...pretože ide o osobného priateľa ministra vnútra a osobného priateľa námestníka generálneho prokurátora. Banka“ podľa neho „nie je pripravená v tejto veci prísť o peniaze“, lebo financovala Glance House, „ktoré poskytla ako úver.“ Ja sám osobne som bol konfrontovaný s výpoveďou ženy matky, ktorú Marián Kočner zastavil na ulici a podobným spôsobom pred očami všetkých, keď išla so svojím dieťaťom, sa jej vyhrážal. Veľa podobných zistení bolo aj zverejnených, keď si to dáte do Google, viacero článkov bude o tom, ako sa Marián Kočner vyhrážal ďalším a ďalším ľuďom, ale toto bola moja osobná skúsenosť s výpoveďou osoby, ktorá bola podrobená takémuto vulgárnemu vyhrážaniu sa. Poďme teda na to, či tie kauzy mohli byť vymyslené a či takýto typ podnikania generoval normálne podnikateľské zisky, z ktorých mohli Ladislav Bašternák a Marián Kočner žiť, kupovať si drahé autá, reinvestovať ich do ďalších a ďalších bytoviek, ktoré ďalej stavali a naďalej stavajú. Pozrime sa teda na výsledok hospodárenia všetkých firiem, kde boli Ladislav Bašternák a Marián Kočner. Pri Ladislavovi Bašternákovi jeho súčet podnikania za osem rokov je strata – keď sa zrátajú zisk, straty, všetko dokopy -, je strata takmer 30 miliónov eur. Je strata takmer 30 miliónov eur. Pri firmách Mariána Kočnera je to kumulovaná strata za tých osem rokov z jeho všetkých firiem, kde figuroval, vyše 115 miliónov eur. Takže museli mať veľmi záhadný zdroj peňazí, títo páni, keď dlhodobo generujúc nepredstaviteľné straty mali ďalšie a ďalšie peniaze na investovanie, na to, aby napríklad 12 miliónov mohli sem-tam po ulici bežne prevážať a v skutočnosti v tej kauze BEL 202 to nebolo len tých 12 miliónov, pretože tá firma si neskôr vypýtala nadmerný odpočet DPH za ten istý rok 2012 v hodnote spolu 6 miliónov eur. Takže tá celková suma toho, čo vykázala, že tá firma nakupovala aj s DPH, bola 48 miliónov. O 36 miliónov viac, ako bolo na začiatku publikované, tých 12 miliónov. Takže predpokladám, že aj teda za zvyšných 36 miliónov buď sa preukážu nejaké bankové prevody alebo tam budú tvrdenia, že všetkých 48 miliónov to bolo za jeden rok hore-dolu po ulici poprevezených v kufríkoch. Na vašu predstavu, Ladislav Bašternák mal šťastie, že už bolo zavedené euro asi tri roky, pretože keby prevážal v slovenských korunách tieto sumy, tých 48 miliónov, tak by musel previezť v kufríkoch alebo nejako ináč takmer 1,5 miliardy korún. O takejto sume sa tu rozprávame, a to iba v rámci jednej firmy a za jeden rok. Jeden a pol miliardy korún prevezených v kufríkoch alebo na nejakej súprave vlaku? Takáto je to suma. Takáto veľká je to suma, ktorá sa tu bežne platila cashom, keďže bol analógový svet. Nepoznali sme pred štyrmi rokmi internetbanking a nemali sme mobily, nemali sme svetové počítače, notebooky a podobne. Žili sme tu z ruky do úst a ako Flinstonovci. Odvedené dane tiež zodpovedajú zvláštnemu typu podnikania Mariána Kočnera a Ladislava Bašternáka. Ladislav Bašternák za tých osem rokov odviedol za všetky svoje firmy na dani zo zisku takmer 73-tisíc eur. A vieme, že dostával nadmerné odpočty v miliónoch prekračujúc 10, 12, 14 miliónov eur. A Marián Kočner zaplatil na dani zo zisku, to sú všetko verejné informácie, u nás sa to zverejňuje, všetky finančné výkazy od roku, myslím, 2009 sa zverejňujú u nás na Slovensku, 24-tisíc eur zaplatil Marián Kočner na dani zo zisku. Ľudia, čo ho poznajú, sa divia, ako mu mohla ujsť takáto suma 24-tisíc, že ju nejakým nedopatrením zaplatil, že to nie je nula. Poviem úplne otvorene, Marián Kočner a Ladislav Bašternák nemohli normálnym spôsobom pri ich type podnikania zarobiť normálny podnikateľský zisk. Ja som podal trestné oznámenie na ďalšiu ich firmu alebo firmu Ladislava Bašternáka, staviteľa komplexu Bonaparte Real Forum Invest, staviteľa toho komplexu, kde býva Ján Počiatek a premiér Robert Fico a kde si premiér Robert Fico prenajíma svoj luxusný apartmán od Ladislava Bašternáka ako od fyzickej osoby. Aby som teda zdokumentoval, zdokumentoval, čo je predmetom podnikania týchto ľudí, budem trošku citovať zo svojho trestného oznámenia, aby ste pochopili ten presný biznis model. Vo výkaze ziskov a strát sa v roku 2011 objavil náklad vo forme spotreby materiálu, energie a ostatných neskladovateľných dodávok v sume takmer 26 miliónov eur. Na tento náklad bol pravdepodobne uplatnený nadmerný odpočet DPH zo štátneho rozpočtu v plnom rozsahu. Na tejto firme je ešte dodnes vedený daňový nedoplatok vo výške vyše 2 miliónov eur. A keďže táto firma samotná mala brutálne straty, skončila s brutálnymi stratami, tak nemohla byť z ničoho iného, iba z nedoplatení DPH. Keďže predmetná spoločnosť Real Forum Invest už v ďalšom nevykazovala potrebné príjmy, čiže v spotrebe 26 miliónov a celá táto spotreba ide dostratena, žiadne nadväzné príjmy, keď tak symbolické, sú v ďalších, nie sú v ďalších obdobiach. Jednoducho táto obrovská mohutná investícia sa nijako neprejavila vo výsledkoch. Nevykazovala potrebné príjmy. Tieto nákupy nepriniesli v takom istom rozsahu aj odvod DPH do štátneho rozpočtu. Toto je gro tých podvodov. Nie sú jednoduché, škôlkarské, to nie sú odvody, to nie sú podvody typu karuselových obchodov, kde to prejde cez dvadsať firiem, cez Rumunsko, Maďarsko, atď. Sú to veľmi škôlkarské podvody, kde sa vykáže na niečo, čo má malú hodnotu, sa vykáže mnohonásobne vyššia hodnota, na to sa uplatní odpočet DPH, následne sa to predá za oveľa nižšiu cenu, zaplatí sa oveľa nižšia až žiadna DPH a ten obrovský rozdiel, napríklad 2 milióny alebo oveľa viac miliónov si majiteľ strčí do vrecka. Následne sú tieto firmy prevedené na biele kone a následne sú prevedené na tzv. nekontaktné osoby. Všetky, drvivá väčšina týchto firiem, ktoré boli v tomto zaangažované, v týchto podvodoch, skončila tak, že ich sídlo je v obci Krivoklát. To je také odkladisko ich nepotrebných firiem. Boli prevedené – dokonca aj na tie isté osoby – staviteľ Bonaparte, staviteľ Five Star Residence najprv, najprv sa tam stal majiteľom Karol Blaha, tá istá osoba. Následne to bolo prevedené, obidve tieto firmy na údajných majiteľov z Thajského kráľovstva, tam to aj skončilo, nemali tieto firmy konateľa a sú odložené v obci Krivoklát. Majú, minimálne jedna z nich, teda obrovský daňový nedoplatok. A je to aj systémová chyba, pretože keď chce niekto vymazať firmu z Obchodného registra, musí si riadne všetky svoje záväzky splniť, musí doplatiť štátu, doplatiť veriteľom. Tu sa tak nestalo. Stačí, že sa to dá na nekontaktnú osobu z Thajska, z Rumunska, z Maďarska a vymáhajte potom od nich čokoľvek, kdekoľvek vrátane akýchkoľvek trestných vecí. Dokončím ešte citát z môjho trestného oznámenia: „Možno všeobecne predpokladať, že ak by akákoľvek firma v danom období vykazovala vysokú spotrebu, v budúcom účtovnom období by mala predmetná spotreba priniesť zvýšenie pridanej hodnoty z účtovnej závierky 2012 spoločnosti Real Forum Invest, nie je zrejmé, kam sa premietla jej spotreba materiálu z roku 2011 vo výške takmer 26 miliónov eur. Vzniká tiež podozrenie, že došlo k uplatňovaniu nadmerného odpočtu DPH zo štátneho rozpočtu iba za účelom získania daňovej výhody.“ Cieľom toho podnikania, a ja to píšem vo svojom trestnom oznámení na podozrenie, že nebol normálny podnikateľský zisk, ktorý koniec koncov tie firmy ani nevykázali. Nakoniec vykázali brutálne straty, aleže bol práve zisk z ukradnutia DPH ostatným daňovým poplatníkom na základe fiktívnych daňových a účtovných dokladov. Takéto podvody, tá istá šablóna sa tam opakuje, sú veľmi jednoduché. Za premrštenú cenu niečo akože kúpim, uplatním si rýchlo DPH, potom to predám za malú cenu, napríklad jedno euro, sú možné iba s požehnaním najvyšších miest. Keby bežný človek si skúšal len uplatniť, jeden deň si spraví firmu, o tri týždne je platcom DPH, skúša si uplatniť túto dépeháčku, tak mu ju daňový úrad nevyplatí, nevyplatí mu len tak 2 milióny, neuverí mu. Takisto tie vyšetrovania, policajné, čo boli k tejto veci otvorené, boli všetky zamietnuté pod koberec. Pri bežnom človeku bez ochrany chcel by som vidieť, ako sa všetko zametá pod koberec. Čiže máme tu aj záhadný zdroj príjmov Ladislava Bašternáka a Mariána Kočnera, s ktorými teda ďalej a ďalej investovali milióny a milióny do novej výstavby bytoviek a s ktorými kryli údajné straty v desiatkach, desiatkach miliónov. Odkiaľ môžu mať akékoľvek príjmy tieto firmy? A aké môže byť prepojenie firiem, kde figuroval Ladislav Bašternák s osobami, s ktorými podnikal minister vnútra, dnešný minister vnútra Robert Kaliňák? Budem citovať správu z týždenníka Trend, ktorá vyšla iba dnes ráno, krátku správu: „Trend sa Roberta Kaliňáka opäť spýtal na jeho kontakty a vzťahy s Ladislavom Bašternákom, keďže ten pôsobil vo viacerých firmách spolu s Markom Turčanom, človekom, ktorý je ministrovým susedom a začínali spolu dávnejšie v rovnakej advokátskej kancelárii MKKT. Turčan zároveň po Robertovi Kaliňákovi prevzal funkciu vo viacerých firmách, keď sa z nich Robert Kaliňák stiahol kvôli nástupu do vysokej politiky. Zároveň Ladislav Bašternák pôsobil v predstavenstve akciovky B. A. Haus, teraz jej šéfuje Marek Turčan, keď firma aj s jednodňovým rozdielom nakupovala rovnaké nehnuteľnosti a pozemky v Bratislave ako staronový minister. Vidíme tam veľmi blízke prepojenie.“ Ešte pokračujem v citáte z článku: „Minister ale na otázky o charaktere jeho kontaktov na Ladislava Bašternáka ani po opakovaných výzvach neodpovedal. Neodpovedal ani na otázky, či poberal alebo poberá nejaké finančné plnenia, ľudovo povedané, či sú mu vyplácané peniaze, od firiem, v ktorých figuroval Ladislav Bašternák, resp. či s danými firmami mal alebo má doteraz nejaké finančné kontrakty.“ Keďže na otázku novinárov zjavne minister vnútra neodpovedal, ja sa spýtam to isté: pán minister Robert Kaliňák, dostávali ste nejakú formu finančného plnenia z firiem, kde figuroval Ladislav Bašternák? A budem žiadať odpoveď a jasnú odpoveď na túto otázku, pretože nevyjadrenie bude považované za áno. Toto peňažné plnenie mohlo byť rôznou formou. Mohla to byť nejaká odmena za výkon niečoho, mohli to byť dividendy alebo možno splatenie časti pôžičky. Na túto otázku žiadam pred prítomnými poslancami, pred verejnosťou od pána ministra vnútra odpoveď. Áno alebo nie. Dostávali ste nejakú formu peňažného plnenia od firiem, v ktorých figuroval Ladislav Bašternák počas výkonu vašej funkcie? Pozrime sa napríklad na firmu B. A. Haus, a toto je dostupné z verejných informácií. My ako poslanci máme možnosť sa pýtať na daňové veci a podobne. Nemáme možnosť získavať bankové prevody, nemáme možnosť pozerať si zmluvy z katastra, ktoré by dali veľmi jasný obraz a keďže vyšetrovatelia takúto možnosť majú, veľmi rýchlo by vyšetrili všetky tieto veci. My ju nemáme a ja budem hovoriť to, čo o firme B. A. Haus máme z verejných zdrojov. Je to firma, v ktorej teda figuroval blízky človek, s ktorým Robert Kaliňák aj podnikal predtým, Marek Turčan. A je to firma, v ktorej figuroval aj Ladislav Bašternák, figuroval v nej aj jeho brat Peter Bašternák a takisto Peter Zemko, ktorý figuroval napríklad v staviteľovi Five Star Residence, aj vo firme napríklad BG invest. Je to firma, ktorá má dlhodobo záporné vlastné imanie. Keď to poviem jednoduchšie, tak jej majetok je oveľa, oveľa nižší, radovo v stovkách, tisícoch eur ako nula. To znamená, že tí, čo sú tam napísaní ako akcionári, nech už je to ktokoľvek, tak de facto tú firmu nevlastnia a nielen to, akékoľvek budúce príjmy a zisky vlastní veriteľ, ten, kto tej firme požičal, niečo predal a podobne. Keďže má negatívne vlastné imanie, de facto akcionári túto firmu nevlastnia. Táto firma kupovala pozemky, myslím, že v rozpätí nejakých dvoch dní, podobne ako kupovala pozemky na tom istom mieste a pozemky a nejaké ďalšie nehnuteľnosti Robert Kaliňák. Je to firma, keď si predstavíte prázdnu škatuľu, v nej je naukladaných niekoľko nehnuteľností, ale akcionári tieto nehnuteľnosti de facto nevlastnia, pretože má negatívne vlastné dlhodobo, dlhodobo, dlhodobo má negatívne vlastné imanie. Aký je komerčný zmysel takejto firmy, ktorá má dlhodobo negatívne vlastné imanie? Načo tí akcionári s takouto firmou vôbec podnikajú? Je to veľká otázka. Možno len na to, aby sa prevádzali nejaké finančné transakcie z iných firiem, napríklad aj z takých firiem, ktoré mohli zarábať na nadmerných neoprávnených odpočtoch DPH do tejto firmy a následne aby sa tie firmy, aby sa tie peniaze posielali niekam ďalej. Je to prázdna schránka, tá firma, ktorá neslúži reálnym komerčným účelom. To vieme z verejných informácií ľahko zistiť veľmi jednoduchou analýzou. Takže zopakujem otázku. Pán minister vnútra Robert Kaliňák, dostávali ste akékoľvek finančné plnenie, splátku, pôžičky, nejakú formu odmeny alebo podobne, od napríklad tejto firmy B. A. Haus v poslednom čase počas výkonu funkcie alebo od akejkoľvek inej firmy, kde figuroval Ladislav Bašternák? Opäť počas výkonu vašej funkcie. Budem čakať odpoveď na túto zásadnú otázku. Na záver už len zopakujem to, čo som hovoril, keď som uvádzal tento návrh. Minister vnútra Slovenskej republiky Robert Kaliňák je politicky zodpovedný za skutočnosť, že podozrenia z niekoľkomiliónových daňových podvodov v kauze verejnosti známej ako kauza Bašternák sa náležite nevyšetrili. Namiesto zachovania nestrannosti a vyjadrenia záujmu na preskúmaní všetkých skutočností nasvedčujúcich podvod obrovského rozsahu minister vnútra počas prebiehajúceho vyšetrovania verejne vyhlásil, že uvedená kauza neoprávneného čerpania nadmerných odpočtov DPH je vymyslená. Aká môže byť motivácia takéhoto konania obhajovať, ako som aj ukazoval, naozaj treťotriednych podvodníkov? Prečo minister vnútra investuje politický kapitál do obhajoby takýchto, takéhoto typu ľudí? A zároveň opakujem svoju otázku. Je s nimi prepojený nejakým spôsobom finančne? S firmami, kde figurovali, nastali tam finančné plnenia v jeho prospech? Ďakujem za pozornosť. (Potlesk.)